Det er ikke hver dag, man ser en planet passere foran solen. Men i dag var der mulighed for at se Merkur passere forbi vores sol i et syn, der får astronomiinteresserede til at hive kikkerterne frem. - Det er noget ganske særligt i dag, og vi er nok nogle nørder - får vi bare 10 minutter af passagen at se, så er vi godt tilfredse, siger Torben Christensen, der er medlem af Nordjysk Astronomisk Forening. Han er sammen med sine to makkere klar med teleskopet for at se fænomenet, som ikke sker igen før i år 2032. Men i dag var det tvivlsomt, om de tre fik Merkurpassagen at se, for skyer blokerede udsynet. Først hen på eftermiddagen lød der optimistiske toner, da skyerne forsvandt, og pludselig var den der. - Når det endelig sker, så er det jo en kæmpe oplevelse, for vi har gået og glædet os i lang tid til det her, siger Ove Kristensen.

Referat:
Astronomer så til med bekymrede miner, da skyer i dag blokerede udsynet til et sjældent fænomen på stjernehimmelen.